Nettitrollauksella voi olla vakavia seurauksia. Sen tietää ainakin Joshua Goldberg, joka pidätettiin pari viikkoa sitten Yhdysvalloissa terrorismirikoksesta epäiltynä. Syynä oli miehen pitkään jatkunut ja yhä erikoisempia piirteitä saanut trollaus eli nettikirjoittelu provosointitarkoituksessa keksityillä henkilöhahmoilla ja toisten ihmisten nimissä.

Poliisi pidätti Joshua Goldbergin 10. elokuuta. Häntä epäillään terrorismirikoksesta, josta saattaa olla seurauksena jopa 20 vuoden vankeustuomio.

Liittovaltion poliisin FBI:n tietolähde kertoo, että Goldberg oli esiintynyt australialaisena ääri-islamistina ja antanut hänelle pomminteko-ohjeita. Goldberg oli ehdottanut tietolähteelle pommi-iskun tekemistä Kansas Cityssä 13.9., New Yorkin ja Washingtonin terrori-iskujen muistojuhlassa.

Goldberg oli poliisin mukaan myöntänyt myös usuttaneensa ääri-islamisteja. Hän oli kehottanut uskonveljiä iskemään Garlandissa, Teksasissa 3. toukokuuta järjestettyyn islaminvastaiseen tilaisuuteen, jossa kisattiin profeetta Muhammadia esittävien sarjakuvien piirtämisessä.

Kaksi miestä tarttui yllytykseen ja iski tilaisuuteen. Poliisi ampui heidät kuoliaaksi.

Vasemmistofeministi, ääri-islamisti, uusnatsi...

Jo aiemmin Joshua Goldbergin tapaus oli herättänyt australialaisen toimittajan, Elise Potakan huomion. Goldberg oli laatinut tekaistun Facebook-sivuston Potakan nimissä, ja lähettänyt sieltä viestin Potakan tietolähteelle. Potaka sai selville Goldbergin henkilöllisyyden ja otti tähän yhteyttä.

Kuukausien mittaan Goldberg paljasti avoimesti Potakalle ja tämän kollegalle eri trolli-hahmojaan. Niiden joukossa oli keksittyjä henkilöitä, kuten vasemmistolainen ihmisoikeusaktivisti Tanya Cohen sekä uusnatsi Michael Slay.

Monimutkaisin tapaus lienee nimimerkki Australi Witness, joka väitti olevansa ääri-islamilaisen Isis-järjestön tukija ja työskennelleensä aiemmin Amnesty Internationalin palveluksessa. Juuri Australi Witnessin nimissä hän twiittasi Garlandin tilaisuuden osoitteen ja yllytti islamilaisia iskemään sinne.

Kaapattuja henkilöllisyyksiä

Goldberg oli myös useasti kaapannut oikeiden ihmisten henkilöllisyyksiä käyttöönsä. Esimerkiksi australialainen lakimies Joshua Bornstein havaitsi kauhukseen huhtikuun alussa, että hänen nimissään oli julkaistu Times of Israelissa ääri-juutalainen blogi, jossa vaaditaan palestiinalaisten tuhoamista.

Goldberg oli ensimmäinen, joka levitti Bornsteinin blogia twittertilillään @MoonMetropolis.

Yle Uutisgrafiikka

Amerikkalaisen taiteilijan Ben Garrisonin nimissä Goldberg laati sosiaaliseen mediaan sivustoja, joilla viljeli rasistisia ja juutalaisvastaisia viestejä. Vaino kesti vuosia. Garrison sai uusnatseilta ei-toivottua tukea ja aatesuunnan vastustajilta ansaitsematonta vihaa.

Australialaisen islamilaisen saarnaajan, Junaid Thornen nimissä Goldberg keräsi yhteydenottoja ääri-islamilaisuutta kannattavilta australialaisilta. Kyseessä oli kuitenkin tuplahuijaus: vale-saarnaajaan yhteyttä ottaneet islamistitkin olivat Goldbergin keksimiä. Ainakin yksi australialainen sanomalehti lankesi huhtikuussa Goldbergin ansaan ja julkaisi jutun siitä, miten islamistit ovat ottaneet yhteyttä saarnaajaan.

Todellisuudessa: vanhempiensa luona asuva 20-vuotias erakko

Kun FBI – Potakan ja McMahonin keräämien tietojen avulla – pidätti Joshua Goldbergin, kävi ilmi, että kaikkien näiden nettitrollien ja henkilöhuijausten takana oli 20-vuotias floridalainen nettinörtti.

Hän asui yhä vanhempiensa luona Orange Parkissa, Jacksonvillen eteläpuolella. Naapurit eivät olleet tienneet mitään hänen olemassaolostaan, koska hän ei liikkunut koskaan ulkosalla. Vanhemmat sen sijaan olivat yhteisössään pidettyjä ja aktiivisia asukasyhdistyksen jäseniä.

Yksi Joshua Goldbegin keksityistä nettihahmoista yllytti ääri-islamilaisia miehiä iskemään Garlandin islamilaisuutta vastustavaan tilaisuuteen toukokuussa. Molemmat hyökkääjät kuolivat. Mike Stone/EPA

Goldberg itse oli kertonut aiemmin netissä sairastavansa pakko-oireista häiriötä ja masennusta.

Hän oli ilmoittanut puolustavansa sananvapautta ja arvostellut niitä, jotka vaativat vihapuheen karsimista netistä:

– On ehdottomasti vastenmielistä ja masentavaa, miten ihmiset, jotka väittävät puolustavansa ihmisoikeuksia, vastustavat perustavinta ihmisoikeutta: sananvapautta.

Tämä selittää, miksi hän oli halunnut luoda vaikutelman ääri-islamistien yhteyksistä rasismia vastaviin järjestöihin, kuten Amnesty Internationaliin ja Human Rights Law Centeriin. Monet henkilökaappauksetkin oli tehty sellaisten ihmisten mustamaalaamiseksi, joidem Goldberg katsoi halunneen kaventaa sanavapautta.

Lähteet: BBC, Fox News, Sydney Morning Herald, Wall Street Journal